તમે સફળ હોવ કે અસફળ, થોડીક ક્ષણો માટે તેને ભૂલી જાઓ. તમે પોતાને સ્વીકારી લો, આખરે તમે એક મનુષ્ય છો, સફળતા અને અસફળતાને સ્વીકારી લો. જીવનને તેના સ્વરૂપમાં સ્વીકારી લો. આપણું મન નબળું હોય છે ત્યારે તે વારંવાર ભૂતકાળની ભૂલોને આપણી ઉપર સ્થાપિત કરવાની કોશિષ કરે છે. તમે નાના બાળકને શું હમેશા તેની ભૂલો જ યાદ કરાવો છો? ના, પણ તમારું મન તો તમારી પાસે આ જ કરે છે. મેડીટેશનની આ પદ્ધતિમાં આપણે સ્વીકારનો અનુભવ કરીશું. એક નિશ્ચિત સમયે એક જગ્યાએ પદ્માસનમાં બેસવું. જ્ઞાનમુદ્રામાં હાથ પોતાના ઘૂંટણ પર ટેકવવા. સૌથી પહેલા તમે એક સંપૂર્ણ સભાન અવસ્થામાં વર્તમાનમાં પ્રવેશી રહ્યા છો તેનો અનુભવ કરો. તમે આજે જેવા છો તેવા શ્રેષ્ઠ છો તેનો અનુભવ કરશો. જીવનનો ઉદ્દેશ આખરે આનંદ અને શાંતિની પ્રાપ્તિ જ છે. જીવનએ નિશ્ચિત રીતે પૂર્ણ પણ થવાનું છે. સુખ અને દુઃખ વિના જીવન શક્ય નથી. સુખ અને દુઃખની વચ્ચે જીવો. આજે તમે જગતના બધા પ્રાણીઓને અને વ્યક્તિઓને તેમની ભૂલો બદલ માફ કરશો. તમે પોતાને પણ માફ કરશો. સમજો કે, તમે હશો તો જ જીવનનો મતલબ રહેશે. એટલે આજે માત્ર તમારા અસ્તિત્વનો આનંદ અનુભવો. સાચા હ્રદયે પોતાના જીવનનો સ્વીકાર કરો, તમે જે શક્ય હતું તે સારું કર્યું જ છે. તમે પોતાની પ્રત્યે ઈમાનદાર રહ્યા જ છો. હું આજે મારી જાતને માફ કરું છું, તેનો સંપૂર્ણ સ્વીકાર કરું છું. હું તેને હવે મૂલવવાનો અને ખાસ તો ખોટી રીતે સરખામણી કરવાનો અંત લાવું છું તેવી ભાવના કેળવો. મેડીટેશન દ્વારા શરીરના રોમરોમમાં સ્વીકાર, પ્રેમ અને કરુણાની ભાવના અનુભવો. તમે શરીરમાં ચેતન અને દિવ્યતાનો અનુભવ કરશો. જીવન એ વર્તમાન છે તેને સમજો.